**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**ÎN INTERVALUL 17.03.2021, ora 08.00 – 18.03.2021, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 18.03.2021, ora 07.00**

**RÂURI**

**Institutul Naţional de Hidrologie și Gospodărire a Apelor (I.N.H.G.A.) a emis la data de 17.03.2021, la ora 12:30, avertizarea hidrologică nr. 24, valabilă în intervalul 17.03.2021, ora 13:00-18.03.2021, ora 16:00, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice menţionate, cu posibile depăşiri ale COTELOR DE APĂRARE, astfel:**

**-COD GALBEN- posibile depăşiri ale COTELOR DE ATENŢIE** pe râurile din bazinele hidrografice: Bega Veche – bazin superior, Bega, Timiș – afluenţii aferenţi sectorului aval S.H. Sadova, Bârzava, Moraviţa, Caraş – bazinul superior şi afluenţii din bazinele mijlociu şi inferior **(judeţele: Timiş şi Caraș-Severin),** Olt – afluenţii aferenţi sectorului aval confluenţă Lotru **(judeţele: Gorj, Dolj, Vâlcea, Olt şi Argeş),** Călmăţui **(judeţele: Olt şi Teleorman),** Vedea – bazinul superior şi afluenţii din bazinele mijlociu şi inferior **(judeţele: Argeş, Olt şi Teleorman),** Argeş – afluenţi bazin mijlociu şi inferior **(judeţele: Argeş, Dâmboviţa, Teleorman, Ilfov şi Giurgiu),** Ialomiţa – afluenţii aferenţi sectorului aval confluenţă Prahova **(judeţele: Ilfov, Buzău, Prahova şi Ialomiţa),** Prahova – afluenţii din bazinele mijlociu şi inferior **(judeţele: Prahova şi Ialomiţa),** Buzău – afluenţii aferenţi sectorului aval S.H. Nehoiu **(judeţele: Prahova şi Buzău),** Râmnicu Sărat **(judeţele: Buzău şi Vrancea),** Putna – afluenţi din bazinele mijlociu şi inferior **(judeţul Vrancea)** şi Bahlui **(judeţul Iaşi);**

**-COD PORTOCALIU- posibile depăşiri ale COTELOR DE INUNDAŢIE** pe râurile din bazinele hidrografice: Crasna – sector aval S.H. Craidorolţ **(judeţul Satu Mare),** Pogăniș – sector amonte acumulare Cadar Duboz (**județul Caraș-Severin),** Bârzava – sector aval S.H. Moniom **(judeţele: Caraş-Severin şi Timiş),** Neajlov – sector aval confluenţă Dâmbovnic – amonte S.H. Călugăreni **(judeţul Giurgiu).**

Această avertizare hidrologică a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate:*

*-ARGEŞ, BUZĂU, CARAŞ-SEVERIN, DÂMBOVIŢA, DOLJ, GIURGIU, GORJ, IALOMIŢA, IAŞI, ILFOV, OLT, PRAHOVA, TELEORMAN, TIMIŞ, VÂLCEA şi VRANCEA (16 prefecturi) – COD GALBEN;*

*-CARAŞ-SEVERIN, GIURGIU, SATU MARE şi TIMIŞ (4 prefecturi) – COD PORTOCALIU.*

**Debitele au fost** **în creștere,** ca urmare a efectului combinat al precipitațiilor în curs, celor prognozate, cedării apei din stratul de zăpadă și propagării pe râurile din bazinele hidografice: Vedea, Argeş, Ialomița, Suceava, Trotuş, Putna, Râmnicu Sărat, Buzău, Bârlad, Prut, bazinul inferior al Oltului şi râurile din Dobrogea şi numai prin propagare pe cursurile mijlocii și inferioare ale Someșului, Crasnei, Barcăului, Crișurilor, Mureșului, Begăi, Timişului, Bârzavei, Moraviței, Carşului, Nerei, Cernei, iar pe celelalte au fost, în general, în scădere.Pe râurile din bazinele Moldova şi Bistrița debitele vor fi relativ staționare.

Formaţiunile de gheaţă (gheață la maluri) prezente izolat în bazinele Bistrița și Jijia au fost în restrângere şi diminuare .

Debitele se situează, în general, la valori în jurul şi peste mediile lunare exceptând: Bistrița, Jiu, bazinul inferior al Argeşului și mai mici (sub 30% din normalele lunare) pe râurile din bazinele hidrografice: Râmnicu Sărat, Bârlad și afluenții Prutului.

**Se situează peste:**

**-COTELE DE INUNDAȚIE** râurile la stațiile hidrometrice: Crasna-Domănești (500+17)-jud. SM, Bârzava-Gătaia (350+)-jud. TM, Bârzava-Partoș (200+4) – jud. TM;

**-COTELE DE ATENȚIE** râurile la stațiile hidrometrice: Crasna-Berveni (490+69)-jud. SM, Pogăniș-Valea Pai (200+3)-jud. CS, Tau-Soceni (60+2)-jud. CS, Moravița-Moravița (250+2)-jud. TM, Pârâul Cainelui-Vârtoapele (200+38)-jud. TR, Urlui-Furculești (150)-jud. TR, Miletin-Șipote (150+7)-jud. BT.

În interval s-a situat peste **COTA DE ATENȚIE** râul Cricovul Sărat (230+70)-jud. PH la stația Cioranii de Jos

În interval au fost emise o **avertizare hidrologică pentru fenomene imediate și o atenționare hidrologică pentru fenomene imediate.**

**Debitele vor fi în creștere,** ca urmare a efectului combinat al cedării apei din stratul de zăpadă și propagării pe cursurile mijlocii şi inferioare ale: Someşului, Mureşului, Timişului, Bârzavei, Vedei, Argeşului, Ialomiței, Buzăului, Bâraldului, Siretului şi Prutului şi pe cursurile inferioare ale Crasnei, Barcăului, Crişurilor, Oltului, Trotuşului, Putnei şi Râmnicu Sărat.

Pe celelalte râuri debitele vor fi, în general, în scădere

Formațiunile de gheață (gheaţă la maluri) existente se vor menține fără modificări importante.

**Ca urmare a propagării viiturilor formate anterior, se vor mai produce depăşiri ale COTELOR DE APĂRARE pe unele râuri din vestul şi sudul țării.**

**DUNĂRE**

**Debitul la intrarea în ţară** (secţiunea Baziaş) **în intervalul 17-18.03.2021 a fost în creştere, având valoarea de 5700 m3/s**, sub media multianuală a lunii **martie (6700 m3/s).**

În aval de Porţile de Fier debitele au fost în creștere pe sectorul Gruia-Oltenița și în scădere pe sectorul Călărași-Tulcea.

**Debitul la intrarea în ţară** (secţiunea Baziaş) **va fi în creştere (5900 m3/s).**

În aval de Porţile de Fier debitele vor fi în creştere pe sectorul Gruia-Călăraşi şi în scădere pe sectorul Cernavodă-Tulcea.

**2.** **Situaţia meteorologică în intervalul 17.03.2021, ora 08.00 –18.03.2021, ora 06.00**

**Administraţia Naţională de Meteorologie (A.N.M.) a emis la data de 17.03.2021, la ora 10.00, avertizarea meteorologică nr. 36, compusă din două mesaje, astfel:**

**MESAJ 1:**

**-COD GALBEN în intervalul 17.03.2021, ora 10:00-18.03.2021, ora 06:00,** vizând precipitaţii de 15…25 l/mp, izolat 30 l/mp (ninsori la munte, predominant ninsori în Transilvania, în vestul și nordul Moldovei, cu strat nou de zăpadă consistent, ploi în rest), şi intensificări ale vântului cu viteze de 55...65 km/h, iar în zona de munte, la peste 1500 m altitudine, de peste 70…90 km/h, viscol şi scădere a vizibilităţii;

**-COD PORTOCALIU în intervalul 17.03.2021, ora 10:00-23:00**, vizând intensificări susținute ale vântului **cu rafale de peste 90...110 km/h**, ninsori abundente și viscol puternic în zona Carpaților Meridionali și de Curbură.

**MESAJ 2 valabil în intervalul 18.03.2021, ora 06:00-20.03.2021, ora 10:00:**

**-informare meteorologică** vizând precipitații (15-20 l/mp, izolat 25 l/mp) în cea mai mare parte a țării (ninsori la munte, în sudul Banatului, în Transilvania, în Maramureș, în cea mai mare parte a Moldovei și în zona subcarpatică a Olteniei și a Munteniei, în rest mai ales ploi);

**-COD GALBEN-** ninsori însemnate cantitativ în zona montană și strat de zăpadă în creștere semnificativă.

Această avertizare meteorologică a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către prefecturile judeţelor:*

*-ALBA, ARAD, BACĂU, BIHOR, BISTRIŢA-NĂSĂUD, BOTOŞANI, CARAŞ-SEVERIN, CLUJ, HARGHITA, HUNEDOARA, IAŞI, MARAMUREŞ, MUREŞ, NEAMŢ, SATU MARE, SĂLAJ, SIBIU, SUCEAVA, TIMIŞ, VASLUI şi VRANCEA (21 de prefecturi)-COD GALBEN* (mesaj 1);

-*ALBA,* *ARGEŞ, BRAŞOV, BUZĂU, CARAŞ-SEVERIN, COVASNA, DÂMBOVIŢA, GORJ, HUNEDOARA, MEHEDINŢI, PRAHOVA, SIBIU, VÂLCEA şi VRANCEA* (14 prefecturi)-*COD PORTOCALIU* (mesaj 1);

*-către toate prefecturile (42 de prefecturi)-informare meteorologică*(mesaj 2);

*-ALBA, ARAD, ARGEŞ, BACĂU, BIHOR, BISTRIŢA-NĂSĂUD, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, GORJ, HARGHITA, HUNEDOARA, MARAMUREŞ, MEHEDINŢI, MUREŞ,* *NEAMŢ, PRAHOVA, SATU MARE, SĂLAJ, SIBIU, SUCEAVA, TIMIŞ, VÂLCEA şi VRANCEA*(27 de prefecturi)***-****COD GALBEN*(mesaj 2).

**În ţară,** vremea s-a menținut închisă și mai rece decât în mod normal la această dată. A nins la munte, pe alocuri abundent în Carpații Meridionali și de Curbură. Au fost precipitații pe arii extinse, mixte în Moldova și în Transilvania, ninsori în Maramureș, predominant ploi în Banat, Crișana, Muntenia și Dobrogea și doar ploi în Oltenia. Cantitățile de apă au depășit izolat 15...20 l/mp în estul, sudul și centrul teritoriului. Vântul a suflat slab și moderat, cu intensificări îndeosebi pe parcursul zilei la munte, cu precădere la altitudini mari, unde rafalele au depășit 90...100 km/h, iar ninsoarea a fost viscolită și zăpada puternic spulberată, precum și în regiunile vestice, estice, sud-estice, în extremitatea de sud-vest și pe suprafețe mici în rest, zone în care la rafală s-au înregistrat viteze în general între 50 și 60 km/h. Grosimea stratului de zăpadă a crescut considerabil în Carpații Meridionali și de Curbură şi măsura pe platformele staţiilor meteo - până la 307 cm în Munţii Făgăraş la 2000 m altitudine și pe alocuri în jumătatea de nord a Moldovei -până la 31 cm la Bârnova, precum și în Transilavania, până la 27 cm la Târgu Secuiesc. Temperaturile maxime au fost cuprinse între 0 grade la Făgăraș și 11 grade la Apa Neagră și Sânnicolau Mare. La ora 06.00 se înregistrau valori termice cuprinse între -2 grade la Târgu Logreşti şi Dumbrăviţa de Codru şi 6 grade la Drobeta-Turnu Severin.

**Observație:** în intervalul de diagnoză au fost în vigoare 8 atenționări cod galben pentru fenomene meteorologice periculoase imediate, 3 emise de CNPM pentru Muntenia, 2 de SRPV Craiova, 2 de SRPV Timișoara și 1 de SRPV Cluj.

**La Bucureşti,** vremea a fost închisă și ușor mai rece decât în mod normal la această dată. A plouat aproape continuu ziua și trecător noaptea. Vântul a suflat slab până la moderat. Temperatura maximă a fost de 7 grade la Filaret și 8 grade la Afumați și Băneasa, iar la ora 06.00 se înregistrau 3 grade la toate stațiile meteorologice.

**3. Prognoza meteorologică în intervalul 18.03.2021, ora 08.00–19.03.2021, ora 8.00**

**În ţară,** vremea va fi rece pentru această dată. Cerul va avea înnorări şi se vor semnala precipitaţii în cea mai mare parte a țării, mai însemnate cantitativ în zona montană și în centrul teritoriului. **La munte va continua să ningă și se va depune strat nou de zăpadă peste cel foarte important deja depus.** În Transilvania, în Maramureș, în sudul Banatului, în cea mai mare parte a Moldovei, precum și în zona subcarpatică a Olteniei și a Munteniei treptat vor predomina ninsorile, iar în rest vor fi mai ales ploi. Vântul va sufla slab și moderat, temporar cu intensificări în prima parte a intervalului local în vestul, sud-vestul, estul, sud-estul țării, precum și în zona montană înaltă. Temperaturile maxime se vor încadra între 0 și 10 grade, iar cele minime între -5 și 3 grade.

**La Bucureşti,** vremea va fi în continuare închisă și rece pentru această dată. Îndeosebi din orele după-amiezii, temporar se vor semnala precipitații. Acestea vor fi la început sub formă de ploaie, iar noaptea, mixte. Vântul va sufla slab și moderat. Temperatura maximă se va situa în jurul valorii de 8 grade, iar cea minimă va fi de 0...2 grade.

**4. Buletin nivometeorologic pentru perioada 17.03.2021, ora 20.00 - 18.03.2021, ora 20.00**

**Evoluția vremii în intervalul 06.03.2021, ora 16:00 - 17.03.2021, ora 16:00**

Vremea a fost închisă, cu cerul noros. Pe arii extinse a nins. Cantitățile de apă căzute au fost moderate, depășind pe arii extinse 15 l/mp și izolat 25 l/mp în Carpații Meridionali și de Curbură, unde stratul de zăpadă a înregistrat cele mai mari creșteri: 51 cm la Lăcăuți și 40 cm la Bâlea-Lac. Vântul a prezentat intensificări temporare în majoritatea masivelor, cu rafale de 90-100 km//h pe creste, viscolind zăpada. Local s-a semnalat ceață, asociată și cu depunere de chiciură.

**Grosimea stratului de zăpadă în 17.03.2021, ora 14:00**

**Carpaţii Meridionali:** 297 cm la Bâlea-Lac (**+40 cm**), 157 cm la Vf. Omu (+13 cm), 148 cm Vf. Țarcu (+1 cm), 82 cm la Păltiniș (**+25 cm**), 75 cm la Cuntu (**+19 cm**), 70 cm la Sinaia (+3 cm), 57 cm la Parâng (+12 cm), 44 cm la Predeal (**+27 cm**) și 38 cm la Fundata (**+21 cm**);

**Carpaţii Orientali:** 144 cm la Lăcăuți (**+51 cm**), 140 cm la Vf. Călimani (+16 cm), 98 cm la Ceahlău-Toaca (**+29 cm**), 90 cm la Vf. Iezer (+10 cm), 66 cm la Penteleu (+21 cm) și 54 cm la Bucin (+9 cm);

**Carpaţii Occidentali:** 94 cm la Semenic (**+26 cm**), 33 cm la Stâna de Vale (+8 cm), 16 cm la Vf. Vlădeasa (+1 cm), 25 cm la Băișoara (+13 cm), 5 cm la Roșia Montană (+1 cm).

**Prognoza vremii în intervalul 17.03.2021, ora 20:00 - 18.03.2021, ora 20:00**

Vremea va rămâne închisă și rece. Cerul va fi noros și pe arii extinse va ninge viscolit. Cantități mai însemnate se vor semnala în Carpații Meridionali și de Curbură, unde se vor depăși local 10-15 l/mp și izolat 20 l/mp și se va depune strat proaspăt de zăpadă, local consistent. În restul masivelor, precipitațiile vor fi slabe, depășind doar izolat 10 l/mp. Vântul va sufla moderat spre tare, cu rafale de 80-100 km/h în masivele sudice și în zonele înalte, viscolind ninsoarea, troienind zăpada și reducând vizibilitatea. Local se va semnala ceață, asociată și cu depunere de chiciură.

**Temperaturi prognozate în intervalul 17.03.2021, ora 20:00 – 18.03.2021, ora 20:00:**

**Peste 1800 m:** temperaturi minime: -13...-8 gr.C; temperaturi maxime: -10...-5 gr.C;

**Sub 1800 m:** temperaturi minime: -8...-4 gr.C; temperaturi maxime: -5...-2 gr.C;

**Vânt la peste 2000 m:** din sector nordic în cursul nopții, cu viteze ce vor atinge temporar 80-100 km/h;

**Izoterma de 0 grade:** în coborâre de la 500-700 m spre 350-600 m.

**Evoluția stratului de zăpadă și a riscului de avalanșă**

**Munții Făgăraş RISC FOARTE MARE (5)**

La peste 1800 m, după ninsorile din ultimele 24 de ore, stratul puțin rezistent și instabil de la suprafață atinge 80-90 cm, fiind alcătuit din zăpada ușoară, de tip pulver, căzută în ultimele două zile. Peste acesta se va mai depune un strat însemnat de zăpadă pulver. Stratul vechi, aflat dedesubt, este consolidat și stabil. În zonele adăpostite depunerile sunt mai consistente, iar în cele înalte sunt formate plăci recente de vânt. Datorită cantității mari de zăpadă instabilă, va exista riscul declanșării spontane a avalanșelor de dimensiuni mari și medii, riscul fiind amplificat la supraîncărcări oricât de mici. Sub 1800 m altitudine, stratul de zăpadă instabil de la suprafață este de asemenea însemnat, zăpada proaspătă fiind depusă peste stratul vechi, consolidat. Ninsorile care se vor înregistra în următoarele 24 de ore vor depune un strat nou, local consistent, care poate aluneca peste cel vechi, atât spontan, cât și la supraîncărcări mici, pe pantele mai înclinate, ducând la declanșarea de avalanșe.

**Munții Bucegi RISC MARE (4)**

Stratul de zăpadă depus în ultimele 24 de ore, împreună cu cel depus în zilele anterioare, este însemnat. În următoarele 24 de ore se vor mai adăuga 15-20 cm de zăpadă proaspătă, formând astfel un strat cu instabilitate ridicată, depus peste stratul vechi, consolidat și stabil. În zonele adăpostite depunerile vor fi mai consistente, iar în cele înalte sunt formate plăci recente de vânt. La peste 1800 m, atât spontan, cât mai ales la supraîncărcări, pe pantele suficient de înclinate, se pot declanșa avalanșe de dimensiuni medii și izolat mari, riscul fiind amplificat în zonele cu depozite mai importante sau cu plăci de vânt. Sub 1800 m altitudine, stratul de zăpadă nou căzut va atinge 30-40 cm, acesta fiind depus peste stratul vechi, consolidat și în mare parte înghețat. Acest strat poate aluneca peste cel vechi, îndeosebi la supraîncărcări, pe pantele mai înclinate, ducând la declanșarea de avalanșe mici și medii.

**Munții Parâng-Șureanu RISC MARE (4)**

La peste 1800 m, la suprafață, se întâlnește un strat instabil ce depășește local 25-30 cm, depus peste stratul vechi, înghețat și stabil. Ninsorile din următoarele 24 de ore vor depune un strat nou, de 10-15 cm. În zonele înalte sunt formate plăci recente de vânt. Spontan, în special în zonele adăpostite unde sunt depozite mai mari de zăpadă și unde sunt plăci noi de vânt se pot declanșa avalanșe de dimensiuni medii și izolat mari, prin alunecarea stratului de zăpadă recentă peste stratul vechi, înghețat, riscul fiind amplificat la supraîncărcări oricât de mici. Sub 1800 m altitudine, zăpada veche a înghețat și s-a consolidat. Peste aceasta se mai pot depune 10-15 cm de zăpadă proaspătă. Mai ales la supraîncărcări, pe pantele mai înclinate, există riscul declanșării unor avalanșe de dimensiuni medii și mici.

**Munții Țarcu-Godeanu RISC ÎNSEMNAT (3)**

La peste 1800 m, la suprafață, stratul de zăpadă căzut în ultimele două zile depășește 15-20 cm, sub acesta aflându-se stratul vechi, stabilizat și înghețat. Vântul puternic a viscolit zăpada, formând noi plăci îndeosebi pe versanții cu orientare sudică, precum și depozite mai însemnate în zonele adăpostite. Ninsorile care se vor înregistra în următoarele 24 de ore vor depune un strat nou, ce poate depăși în unele locuri 15 cm. Îndeosebi la supraîncărcări, dar izolat și spontan, stratul nou-depus poate aluneca peste cel vechi, ducând la declanșarea de avalanșe de dimensiuni medii. Sub 1800 m altitudine, stratul vechi este stabilizat, iar peste acesta s-a depus un strat nou de zăpadă, de 15-20 cm, peste care se vor mai depune 10-15 cm în următoarele 24 de ore. La supraîncărcări mari, dar izolat și spontan, în zonele cu depozite mai consistente, se pot produce avalanșe de dimensiuni mici și medii.

**Munții Rodnei RISC ÎNSEMNAT (3)**

La peste 1800 m, stratul instabil de la suprafață depășește pe alocuri 25-30 cm, acesta fiind depus peste stratul mai vechi, înghețat și în general stabilizat. În zonele înalte sunt formate plăci recente de vânt. Ninsorile din următoarele 24 de ore vor depune un strat nou, izolat consistent. La supraîncărcări, dar izolat și spontan, pe pantele suficient de înclinate, se pot declanșa avalanșe de dimensiuni medii în zonele cu depozite mai mari de zăpadă sau cu plăci de vânt. Sub 1800 m, peste zăpada recent căzută se vor mai depune 10-15 cm, stratul vechi fiind stabilizat. În condiții de supraîncărcare, zăpada nou-depusă poate aluneca peste stratul vechi, riscul fiind amplificat în zonele cu depozite mai însemnate.

**Munții Călimani-Bistriței-Ceahlău RISC ÎNSEMNAT (3)**

Zăpada căzută în ultimele 24 de ore a măsoară 15-20 cm, fiind mai consistentă în Masivul Ceahlău, unde a atins 30 cm și s-a depus peste stratul vechi, înghețat și în general stabilizat. Ninsorile din următoarele 24 de ore vor depune un strat nou de zăpadă, de 10-15 cm. În zonele adăpostite sunt depozite mai mari, iar în cele înalte sunt formate plăci recente de vânt. Pe pantele suficient de înclinate, izolat spontan, dar mai ales la supraîncărcări, se pot declanșa avalanșe de dimensiuni medii, îndeosebi în zonele cu depozite mai consistente.

**Munții Vlădeasa - Muntele Mare RISC MODERAT (2)**

Stratul de zăpadă nou-căzută este mai mic, de 5...15 cm și este depus peste stratul vechi și înghețat. Ninsorile care se vor înregistra în următoarele 24 de ore vor depune un strat nou, de până în 10 cm grosime. La supraîncărcări mari se pot declanșa avalanșe de dimensiuni mici pe văile și pantele adăpostite, unde zăpada se va acumula în depozite mai mari.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC FOARTE MARE (5)** | **RISC MARE (4)** |
| **BUCEGI** | **RISC MARE (4)** | **RISC ÎNSEMNAT (3)** |
| **PARÂNG - ȘUREANU** | **RISC MARE (4)** | **RISC ÎNSEMNAT (3)** |
| **ȚARCU – GODEANU** | **RISC ÎNSEMNAT (3)** | **RISC ÎNSEMNAT (3)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC ÎNSEMNAT (3)** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC ÎNSEMNAT (3)** | **RISC ÎNSEMNAT (3)** |
| **VLĂDEASA-MUNTELE MARE** | **RISC MODERAT (2)** | **RISC MODERAT (2)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 16.03.2021 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10 (pulberi în suspensie cu diametrul sub 10 microni).

1. **În domeniul solului şi vegetaţiei**

**A.M.P. Argeș** informează că la data de 17.03.2021, în jurul orei 12:30, în urma unei defecţiuni la oblonul unei autobasculante aparţinând transportatorului S.C. Corretto Med S.R.L. a fost deversată pe carosabil cenușă de pirită în comuna Cetăţeni, în apropierea fabricii de ciment Holcim Câmpulung. Au fost luate măsuri imediate de oprire a deversării, iar suprafaţa afectată a fost curăţată. Societatea de transport a fost anunţată în vederea luării de măsuri pentru evitarea repetării incidentului.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.